A Református Egyház 1984 óta végzi drogmissziós szolgálatát Magyarországon.

A drogterápiás otthon Ráckeresztúron 1986-ban indult egy lelkes, fiatal lelkésznő, Victorné Erdős Eszter kezdeményezésére egy parasztházban. A keresztyén hit és elkötelezettség volt és maradt is a terápiás program alapja.

Az intézmény központi épületében 1 hektáros területen 35 főre épült házban működik a felnőttek ellátása, 2465 Ráckeresztúr, Rákóczi F. u. 45.szám alatt. A bentlakásos rehabilitáció során (4-16 hónap, terápia típustól függően) a szerhasználók az intézményes terápiás program alapján, a nagy közösségben való együttélés szabályai szerint élik a mindennapjaikat. Ez „védett környezet”, amelynek elsődleges célja a teljes absztinencia felügyelete, a kliens traumáinak feldolgozása, a szermentes élethez szükséges készségek elsajátítása.

A „reszocializáció”, vagyis az újonnan szerzett készségek társadalmi életben való kipróbálása azonban akkor kezdődik, amikor a függők elhagyják a bentlakásos terápia kereteit. A reszocializácó elősegítése és a visszaesés megelőzése érdekében jött létre a szenvedélybetegek támogatott lakhatása, szociális szakellátás keretein belül. Nem kizárólag anyagi támogatottságot jelent, hanem védett segítői közeget és folytatólagos terápiás hátteret is feltételez.

Ráckeresztúr, Dózsa György u. 4. szám alatt található a támogatott lakhatás szolgáltatása intézményünknek.